Un as hei noch so schellt, dunn kümmt de Dokter 'rin.
»Ja, ja! Er ist in schrecklicher Erregung,
Der Puls in heftiger Bewegung,
Das glüh'nde Auge rollt und irrt
Umher. Das Faseln von der Wette! –
Der arme Mann ist leider ganz verwirrt
Und ganz gestört, er muß zu Bette.«
»Gott's Dunner! Hür'n Sei mi doch an!«
»Min leiw Herr Swenn, man keinen Larm!
Wi weiten't all! Nu kamen S' man.«
Un dormit krigt de Dokter em bi'n Arm,
Un sine Fru, de nimmt den annern,
Un Fiken, de schüfft achter nah.
So möt hei nah de Kamer wannern.
Hei flucht un swört, hei deiht un seggt,
Dat helpt em nicks, hei ward mit Bidden, bald,
Wenn de nich helpen, mit Gewalt
In't warme Bedd herinne leggt.
Nu geiht dat los mit Aderlaten!
Up sinen Kopp ward Water gaten;
Un wenn hei blot mal wedder röppt:
»Ick heww jo wedd't, un ick heww wunn'n!«,
Denn ward hei glik von Flässen schröppt,
Em acht're de Uhren Ilen set't,
Un Luft ward em denn schafft von unnen.